काफी दिनों से फ़ेसबुक वाल पर एक हलचल सी मची पड़ी थी, एक फ़िल्म की, जिसका नाम हैं ‘एन इन्सिग्निफिकण्ट मैन‘। नाम से तो लगा कि यहाँ किसी व्यक्ति विशेष की बात हो रही हैं पर गहराई में झांकने पर पता चला की ये किसी एक व्यक्ति की कहानी ना होकर, एक सोच की कहानी है और जिसका चेहरा शायद अरविंद हैं।
यह दिल की बात है कोई समीक्षा नहीं, तो दिल से पढ़े।
मुझे भी बिल्कुल साफ साफ याद हैं २०११ की वो गर्मी जब सारा देश एक क्रांति से उबल रहा था। मैं भी उस दौर में दिल्ली में रहा करता था और अन्ना की सोच से मैं भी वाकिफ़ था, अक्सर आहे बगाहे मैं भी दिल्ली गेट के रास्ते सेे पहुंच जाया करता था रामलीला मैदान, जहा पर इतिहास लिखा जा रहा था। उन हज़ारो की भीड़ का मैं भी हिस्सा था। जहाँ सारा हिंदुस्तान, मीडिया, अन्ना की धुन में विलीन हो रहा था, वही एक इंसान और भी था जो दिखता तो सबको था पर उसे समझते बहुत कम लोग थे। अरविंद केजरीवाल, वो कोई हीरो नही थे, ना ही वो सुपरमैन थे, ना ही वो कोई विद्वान थे वो शायद सही मायनों में इन्सिग्निफिकण्ट मैन थे।
उस दौरान एक शख़्स और भी था जिसने मुझे, खासकर अपनी सोच से बहुत प्रभावित किया था और वो थे योगेंद्र । सरल, समझदार, दूरदृष्टिवान। और जिस तरह इस फ़िल्म में योगेंद का चित्रण मैंने देखा, मुझे यथार्थ का अनुभव हुआ।
फिर आयी ‘आप‘ और उसके बाद की कहानी। कहानी शायद ज़ुबानी हैं पर उस हक़ीक़त में जो सच्चाई है शायद उसका ही रूप है ‘एन इन्सिग्निफिकण्ट मैन‘।
मैं,अरविंद, योगेंद और अन्य, के सोच के समर्थक के तौर पर एक कहानी बयां करना चाहता था पर शायद कर ना पाया। पर कहते हैं ना सच अपना रास्ता ढूंढ ही लेता है, और वो रास्ते थे शायद मुझसे ही दिखने वाले खुश्बू और विनय और उसके सौकड़ों साथी जिन्होंने वो कर ही दिखाया जिसका मेरे जैसे कई सपना देखते थे। शुक्रिया इसके लिए।
मैं तारीफ़ करूँगा, ख़ासकर खुश्बू की। मुझे ये मानने में झिझक नही है कि हम एक पुरुष प्रधान समाज मे जी रहे हैं जहाँ अक्सर पुरुषों को तरहिज़ दी जाती हैं पर खुश्बू जैसी करोड़ो लड़किया ये बतलाती हैं कि अगर ये समाज ऐसा करता या सोचता है तो वो कितना मूर्ख हैं।
मैंने खुश्बू और विनय को कई टीवी चैनल्स पर देखा, सुना और जाना और दोनों से ही बहुत प्रभावित हुआ हूं, इसलिए नही की उन्होंने ये फ़िल्म बनाई बल्कि इस लिए की उन्होंने ऐसी फ़िल्म बनाई।
अंधेरी पीवीआर में एक क़रीब डेढ़ घंटे की ये फ़िल्म देखते देखते मुझे २०११ का वो हर मंजर नज़र आया जो शायद मैं अपनी कहानी में कहना चाहता था। खुश्बू और विनय, शायद यही आपकी जीत हैं।
अंत में शुक्रिया और बधाई आनंद गाँधी को भी, आप जैसे लोग ही उम्मीद हैं, शिप ऑफ थीसियस जैसी फ़िल्म बनाने वाले व्यक्ति से ही ऐसी उम्मीद की जा सकती हैं।
–
आपके अपने जैसा
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva unk hin_Deva